นายกรัฐมนตรี เน้นย้ำศักยภาพและความพร้อมของไทย ในการเป็นศูนย์กลางของอาเซียนและประเทศเพื่อนบ้านเพื่อส่งเสริมความร่วมมือทั้งในระดับอาเซียน-รัสเซีย
นายกรัฐมนตรี เน้นย้ำศักยภาพและความพร้อมของไทยในการเป็นศูนย์กลางของอาเซียนและประเทศเพื่อนบ้าน เพื่อส่งเสริมความร่วมมือทั้งในระดับอาเซียน-รัสเซีย

พลเอก ประยุทธ์ จันทร์โอชา นายกรัฐมนตรี เปิดโอกาสให้นายคีริลล์ บาร์สกี (Mr. Kirill Barsky) เอกอัครราชทูตสหพันธรัฐรัสเซียประจำประเทศไทย เข้าเยี่ยมคารวะในโอกาสพ้นจากหน้าที่ โดยนายกรัฐมนตรีกล่าวชื่นชมเอกอัครราชทูตสหพันธรัฐรัสเซียประจำประเทศไทย ที่มีบทบาทสำคัญในการส่งเสริมความร่วมมือไทย - รัสเซีย ซึ่งตลอดระยะเวลาในการดำรงตำแหน่งมีส่วนสำคัญในการผลักดันให้ทั้ง 2 ประเทศ ขยายความร่วมมือในหลากหลายสาขา โดยเฉพาะความร่วมมือทางเศรษฐกิจ ซึ่งปีที่ผ่านมา ไทย - รัสเซีย มีมูลค่าการค้าทวิภาคีเพิ่มขึ้นกว่าร้อยละ 55.68 การท่องเที่ยว วัฒนธรรม ความร่วมมือด้านสินค้าเกษตรและประมง โดยรัสเซียมีการนำเข้ายางพาราไทยเพิ่มขึ้น
นายกรัฐมนตรีได้เน้นย้ำถึงศักยภาพและความพร้อมของไทยในการเป็นศูนย์กลางของอาเซียนและประเทศเพื่อนบ้าน เพื่อส่งเสริมความร่วมมือทั้งในระดับอาเซียน-รัสเซีย และอาเซียน-ยูเรเซีย โอกาสนี้ นายกรัฐมนตรียังได้กล่าวเชิญประธานาธิบดีปูตินของรัสเซีย เดินทางมาเยือนไทยอย่างเป็นทางการ ซึ่งไทยมีความยินดีและพร้อมต้อนรับ หากประธานาธิบดีปูตินจะเดินทางมาเยือนไทย ในช่วงเวลาที่จะมาเข้าร่วมประชุมสุดอาเซียน ครั้งที่ 33 ในปลายปี

ด้านเอกอัครราชทูตสหพันธรัฐรัสเซียประจำประเทศไทย กล่าวว่า ความสัมพันธ์ระหว่างไทย - รัสเซีย ถือว่าเป็นช่วงเวลาที่ใกล้ชิด ทั้งสองประเทศยังได้ร่วมเฉลิมฉลองการครบรอบ 120 ปี ของความสัมพันธ์ทางการทูตระหว่างไทยและรัสเซียในปีที่ผ่านมา ไทย - รัสเซีย ยังได้มีการขยายความร่วมมืออย่างแนบแน่นทั้งด้านเศรษฐกิจ สังคม และความมั่นคง 
นอกจากนี้ นักลงทุนรัสเซียยังแสดงความสนใจที่จะลงทุนในโครงการระเบียงเศรษฐกิจภาคตะวันออก (EEC) และโครงการสำคัญต่างๆ ของรัฐบาล ทำให้เชื่อมั่นได้ว่า จะสามารถผลักดันมูลค่าระหว่างไทยและรัสเซียให้เพิ่มขึ้นเป็น 10,000 ล้านดอลลาร์สหรัฐ ภายในปี 2563 ตามที่ตั้งเป้าหมายร่วมกันไว้ได้ รวมทั้งจะเร่งรัดกระบวนการเจรจาจัดทำความตกลงการค้าเสรีไทย - สหภาพเศรษฐกิจยูเรเซียให้เกิดขึ้นโดยเร็ว เพื่อประโยชน์ทางเศรษฐกิจของทั้งสองอนุภูมิภาคร่วมกัน